**Aicina iedzīvotājus ar unikālu Morzes ābeces aplikāciju iesūtīt apsveikumus Latvijai dzimšanas dienā.**

**VAS „Elektronisko sakari” patriotisma projekta „Apsveikums Latvijai” ietvaros ir uzsācis apsveikumu maratonu, kura ietvaros plānots uzstādīt rekordu ar vislielāko dalībnieku skaitu – skolēniem un pieaugušajiem, kuri līdz 18. novembrim apsveiks Latviju dzimšanas dienā, izmantojot Morzes signālus. Tā ir pasaulē unikāla akcija, sakaru nozares un VAS "Elektroniskie sakari" veltījums Latvijai valsts simtgadē.**

Projekta ietvaros darbosies speciāla aplikācija www.apsveikumslatvijai.lv, kurā ikviens var ģimenei, draugam, kolēģim vai paziņai nosūtīt savu apsveikuma tekstu Latvijai dzimšanas dienā, aizšifrējot to ar Morzes ābeci.

Jānis Bārda, VAS „Elektroniskie sakari” valdes priekšsēdētājs: „„Apsveikums Latvijai” ir pasaules mērogā unikāls projekts, jo apsveikuma sūtīšana Latvijai dzimšanas dienā notiks, izmantojot Morzes ābeci. Projekts ir veidots kā interaktīva spēle, kurā ir jāiepazīst Morzes alfabēts un jāatšifrē apsveikumi. Veidojot projektu, mums bija svarīgi veicināt patriotismu par valsti, izmantojot inženierzinātnes, kas ir mūsu darba specifika un Latvijas nākotne.”

Projekts tiks īstenots divās daļās. Centrālajā daļā līdz 18. novembrim ikviens var iesūtīt savu apsveikumu Latvijai, kā arī to nosūtīt citiem, izmantojot aplikāciju [www.apsveikumslatvijai.lv](http://www.apsveikumslatvijai.lv). Savukārt otrajā posmā, sadarbībā ar Latvijas Paralimpisko komiteju no 13. novembra līdz 17. novembrim notiks zibakcijas, kurās ikviens varēs noklausīties un atšifrēt Latvijas paraolimpiešu nosūtītos apsveikumu Latvijas skolēniem.

Novembra beigās tiks apkopots apsveikumu skaits, lai noskaidrotu, vai izdevās pārspēt iepriekšējā gada rekordu – 5305 apsveikuma sūtītājus. Jāmin, ka pirmajā gadā pirms diviem gadiem apsveikumu sūtīšanā iesaistījās 3861 cilvēks. Toreiz Morzes skaņas ierakstīja talantīgais Latvijas pianists Vestards Šimkus. Šoreiz Morzes ābeces skaņas ir veidotas kopā ar bērniem no Andžeja Grauda bungu skolas. Tas ļauj ikvienam noklausīties melodiskus apsveikumus un tos atminēt, kā arī sūtīt savus apsveikumus radiniekiem, draugiem un kolēģiem.

Par projekta patronu kļuvis vides aizsardzības un reģionālās attīstības ministrs Kaspars Gerhards, kurš izvēlēsies labākos apsveikumus, kas tiks apkopoti speciālā grāmatā kā dāvanai Latvijai. Projektā iesaistījušies arī paraolimpieši Diāna Dadzīte, Aigars Apinis, Rihards Snikus, Edgars Bergs, un arī citi sabiedrībā zināmi sportisti – Latvijas divkārtējais čempions futbolā Edgars Gauračs, kamaniņbraucējas Maija Tīruma un Elīza Cauce un pasaules vikas kļuvuši par „Apsveikums Latvijai” vēstnešiem un izveidos savus unikālos apsveikumus.

VAS “Elektroniskie sakari” Latvijā nodrošina ierobežoto resursu - radiofrekvenču spektra un numerācijas - drošu un kvalitatīvu pārvaldību, atbilstoši valsts interesēm un elektronisko sakaru tirgus attīstības dinamikai, kā arī sniedz augstas pievienotās vērtības komercpakalpojumus: radioiekārtu identificēšanu, radiosignāla elektromagnētiskā lauka intensitātes mērījumus, radioamatieru seminārus u.c. Plašāka informācija tīmekļa vietnē www.vases.lv, [www.facebook.com/elektroniskiesakari](http://www.facebook.com/elektroniskiesakari)./ www.twitter.com/vasesinfo

Papildu informācijai:

Inese Ozoliņa, mob. 26174731, inese.ozolina@theproof.lv